b'\n_START_ARTICLE_\nRani plamenec\n_START_SECTION_\nOpis\n_START_PARAGRAPH_\nV dol\xc5\xbeino dose\xc5\xbee med 33 in 36\xc2\xa0mm, od tega zadek 25 do 30\xc2\xa0mm, zadnja krila pa merijo 19 do 24\xc2\xa0mm._NEWLINE_V osnovi ima \xc4\x8drno oprsje in rde\xc4\x8d zadek s \xc5\xa1irokim rumenim pasom na trebu\xc5\xa1ni strani oprsja in parom vzdol\xc5\xbenih rde\xc4\x8dih prog na hrbtnem. Samci imajo \xc4\x8drne lise na vrhu zadnjih \xc5\xa1tirih \xc4\x8dlenov zadka, samice pa imajo raznolik obseg \xc4\x8drne obarvanosti zadka, od tanke \xc4\x8drte na zgornjem (hrbtnem delu) vsakega \xc4\x8dlena, ki se zadaj raz\xc5\xa1iri v liso, do popolne odsotnosti rde\xc4\x8de. Na podlagi teh razlik je opisanih ve\xc4\x8d barvnih form, vendar med njimi ni ostre lo\xc4\x8dnice. P. nymphula f. melanotum ima zadek v celoti \xc4\x8drn in tudi progi na oprsju sta v nekaterih primerih rumeni namesto rde\xc4\x8de, f. fulvipes pa je podobna samcu. Samice f. typica imajo nekoliko ve\xc4\x8d \xc4\x8drne na zadku, poleg tega pa \xc5\xa1e rumeno obrobo na bazi vsakega \xc4\x8dlena._NEWLINE_Zelo podobna vrsta je sorodna Pyrrhosoma elisabethae, od katere se rani plamenec lo\xc4\x8di le po nekaterih anatomskih podrobnostih, vendar je P. elisabethae izjemno redka in \xc5\xbeivi le na jugu Balkana.\n_START_SECTION_\nHabitat in raz\xc5\xa1irjenost\n_START_PARAGRAPH_\nGlede habitata rani plamenec ni izbir\xc4\x8den in se pojavlja tako ob stoje\xc4\x8dih kot hitro teko\xc4\x8dih vodah, najpogosteje do nadmorske vi\xc5\xa1ine 700 m, prisoten pa je tudi v visokogorju Alp in Pirenejev do 2100 m nadmorske vi\xc5\xa1ine. Preferira vode, bogate s hranili in z delno osen\xc4\x8denimi bregovi, vendar li\xc4\x8dinke uspevajo v zelo raznovrstnih vodnih telesih, od udornin v mo\xc4\x8dno zakisanih \xc5\xa1otnih barjih do hitro teko\xc4\x8dih gorskih potokov._NEWLINE_V ugodnih razmerah odrasli letijo od konca aprila do srede avgusta, v vi\xc5\xa1je le\xc5\xbee\xc4\x8dih predelih pa se lahko pojavijo \xc5\xa1ele bistveno kasneje._NEWLINE_Vrsta je izrazito evropska, saj poseljuje prakti\xc4\x8dno ves kontinent, le na Balkanu je poselitev bolj razdrobljena. Izven Evrope je znanih le nekaj posami\xc4\x8dnih najdb v Severni Afriki in Jugozahodni Aziji. V splo\xc5\xa1nem so samice z ju\xc5\xbenej\xc5\xa1ih obmo\xc4\x8dij temnej\xc5\xa1e. Tudi v Sloveniji je splo\xc5\xa1no raz\xc5\xa1irjena, vendar populacija nikjer ne dosega velike gostote. Ne na slovenski ne na evropski ravni ni ogro\xc5\xbeena.'